815/2015

H var sakfelldur í héraði fyrir umferðar- og fíkniefnalagabrot með því að hafa ekið bifreið undir áhrifum bæði áfengis og fíkniefna og á sama tíma haft í vörslum sínum fíkniefni. Var refsing hans ákvörðuð sekt auk þess sem hann var sviptur ökurétti í átta mánuði. Í dómi Hæstaréttar kom fram að H hefði tvisvar áður hlotið refsingu sem máli skipti við ákvörðun refsingar hans. Annars vegar sekt og sviptingu ökuréttar í 12 mánuði fyrir akstur undir áhrifum ávana- og fíkniefna og hins vegar fimm mánaða skilorðsbundið fangelsi og sviptingu ökuréttar í þrjú ár fyrir ölvunarakstur og akstur undir áhrifum ávana- og fíkniefna auk fleiri brota. Talið var að þótt H hefði staðist skilorð þess dóms breytti það engu um ákvörðun refsingar hans nú þar sem brot gegn 45. gr. og 45. gr. a. umferðarlaga nr. 50/1987 hefðu ekki ítrekunaráhrif í skilningi 71. gr. almennra hegningarlaga nr. 19/1940. Samkvæmt þessu og með hliðsjón af 77. gr. almennra hegningarlaga var refsing H ákveðin fangelsi í 30 daga. Þá var hann sviptur ökurétti ævilangt og gert að sæta upptöku á fíkniefnum.

Dómur Hæstaréttar.

Mál þetta dæma K-kk-nf A-kk-nf hæstaréttardómari og H-kvk-nf H-kvk-nf og I-kvk-nf E-kvk-nf settir hæstaréttardómarar.

Ríkissaksóknari skaut málinu til Hæstaréttar 14. október 2015, að fengnu áfrýjunarleyfi. Af hálfu ákæruvaldsins er þess krafist að refsing ákærða verði þyngd, honum ákvörðuð frekari ökuréttarsvipting og staðfest verði niðurstaða héraðsdóms um upptöku.

Ákærði krefst aðallega staðfestingar héraðsdóms, en til vara vægustu refsingar sem lög leyfa.

Ákærði játaði sök við þingfestingu málsins og var farið með málið samkvæmt 164. gr. laga nr. 88/2008 um meðferð sakamála. Ákærða er gefið að sök að hafa ekið undir áhrifum bæði áfengis og fíkniefna og að hafa haft fíkniefni á sér. Mældist 0,84‰ vínanda í blóði ákærða og 50 ng/ml metamfetamín í þvagsýni er hann gaf. Þá hafði hann í vörslum sínum 0,04 grömm af amfetamíni sem lögregla lagði hald á. Eru brot þessi rétt heimfærð til 1. mgr., sbr. 2. mgr. 45. gr. og 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. breytingar á þeim lögum, og til 2. gr., sbr. 5. og 6. gr. laga nr. 65/1974 um ávana- og fíkniefni með áorðnum breytingum, sbr. og tilgreindar reglugerðir settar samkvæmt þeim.

Ákærði hefur tvisvar hlotið refsingu sem skiptir máli við mat á refsingu nú. Sekt með viðurlagaákvörðun 11. febrúar 2009 fyrir akstur undir áhrifum ávana- og fíkniefna, og var hann þá sviptur ökurétti í 12 mánuði frá sama degi. Með dómi 28. október 2011 var hann dæmdur í fimm mánaða fangelsi skilorðbundið fyrir ölvunarakstur og akstur undir áhrifum ávana- og fíkniefna auk fleiri brota, og sviptur ökurétti í þrjú ár frá þeim degi. Ákærði stóðst skilorð þess dóms, en það breytir engu um ákvörðun refsingar hans nú þar eð brot gegn 45. gr. og 45. gr. a. umferðarlaga hafa ekki ítrekunaráhrif í skilningi 71. gr. almennra hegningarlaga nr. 19/1940.

Að framangreindu athuguðu og með hliðsjón af 77. gr. almennra hegningarlaga ákveðst refsing hans fangelsi í 30 daga og skal hann sviptur ökurétti ævilangt frá uppsögu hins áfrýjaða dóms 2. september 2015 samkvæmt 3. mgr. 101. gr. umferðarlaga.

Ákvæði héraðsdóms um upptöku og sakarkostnað skulu vera óröskuð.

Með dómi þessum er lagfærð ákvörðun hins áfrýjaða dóms um refsingu og ökuréttarsviptingu ákærða í samræmi við dómvenju og er því rétt að áfrýjunarkostnaður málsins greiðist úr ríkissjóði, þar með talin málsvarnarlaun skipaðs verjanda ákærða fyrir Hæstarétti sem ákveðin verða að meðtöldum virðisaukaskatti svo sem greinir í dómsorði.

Það athugast að frágangur ákæru er ekki í samræmi við ákvæði c. liðar 1. mgr. 152. gr. laga nr. 88/2008.

Dómsorð:

Ákærði, H-kk-nf J-kk-nf, sæti fangelsi í 30 daga.

Ákærði er sviptur ökurétti ævilangt frá 2. september 2015.

Ákvæði héraðsdóms um upptöku og sakarkostnað eru staðfest.

Allur áfrýjunarkostnaður málsins greiðist úr ríkissjóði, þar með talin málsvarnarlaun skipaðs verjanda ákærða fyrir Hæstarétti, G-kk-ef Á-kk-ef hæstaréttarlögmanns, 372.000 krónur.